Valge tolmpea

Valge tolmpea (Cephalanthera longifolia) on käpaliste sugukonna tolmpea perekonda kuuluv mitmeaastaste ühekojaliste rohttaimede liik.

Eestis on valge tolmpea III kaitsekategooria kaitsealune liik. Eesti Orhideekaitse Klubi valis valge tolmpea 2023. aastal Eesti aasta orhideeks.

 Kasvukoht 
Valge tolmpea peamisteks kasvukohtadeks Eestis on puisniidud ja hõredamad loometsad. 

 Botaaniline kirjeldus 
Õitsemisega alustab see orhidee tavaliselt juba mai lõpupäevil ja õitseaeg kestab laias laastus jaanipäevani. Taime õied paiknevad hõredas õisikus ja neid on tavaliselt 5-20, kohatud on ka rohkem kui 30 õiega isendeid, aga need on haruldased. Kellukat meenutava lumivalge õie huule alumine serv on tumekollane, kuid vahel esineb ka üleni valgete õitega isendeid. Täielikult avanenud õie läbimõõt võib ulatuda üle kahe ja poole sentimeetri. Selle näitajaga on ta suurimate valgete õitega orhidee Eestis ning üks suurimaid Euroopas. Suuremad valged õied võivad Euroopa mastaabis olla näiteks suureõielisel tolmpeal (Cephalanthera damasonium (Mill.) Druce), mida Eestis ei kasva.

Lehti on valgel tolmpeal 6-10, need on enamasti kahekülgse asetusega, varre suhtes püstiselt kaldu või kuni peaaegu rõhtsad, kujult süstjad, terava tipuga ja kergelt renjad, toonilt kollakasrohelised. Taimede kõrgus jääb tavaliselt vahemikku 15-40 cm, harva võib see ulatuda ka üle 70 sentimeetri. Valge tolmpea maa-aluseks osaks on lühike horisontaalselt paiknev risoom, millest lähtuvad nöörjad seeneniidistikuga kaetud juured. Lisaks seemnest paljunemisele võib ta järglasi anda ka vegetatiivsel teel – risoomil arenevate pungade abil.

 Viited 

Välislingid


Valge tolmpea kirjeldus

Kategooria: Eesti käpalised
Kategooria:II kaitsekategooria taimeliigid